የኦማር አፊፊን ታሪክ ሳስብ በእኛስ ሀገር እንደ ኦማር አይነት ፖሊሶች ይኖሩ ይሆን ብየ ራሴን ጠየቅሁ፡፡ መልሱንም ከራሴው ገጠመኞች ለመፈለግ ሞከርኩ፡፡ ከቅርቡ የ2007 ዓ.ም ሀገራዊ ምርጫ ወቅት ክስተቶች ስዳስስ የምርጫ ቅስቀሳ ወረቀት ሲበትኑ ያለ ፍርድ ቤት ትዕዛዝ የታሰሩ የተቃዋሚ አባላትን አገኘሁ፡፡ ለአዲስ አበባ መስተዳድር የሰላማዊ ሰልፍ እውቅና ደብዳቤ አስገብተው ሰልፍ በወጡ ዜጎች ላይ የተወሰደውን የጅምላ እስርና ድብደባ አስታወስኩ፡፡ የዚህ ጽሁፍ ጸሃፊም ሰላማዊ ሰልፍ ላይ ለዘገባ በተገኘበት ያለፍርድ ቤት ትዕዛዝ ተይዞ ለሳምንት ታስሯል፡፡ በዚህ ወቅት እንደ ኦማር አፊፊ ‹‹የፍርድ ቤት ትዕዛዝ ከሌለ አላስርም›› የሚል ፖሊስ አላየሁም፣ ወይም አልገጠመኝም፡፡
